A cressin
lis protestis in Serbie pes politichis metudis in at de plui part dai
stâts europeans par chel che al rivuarde i sfolâts scjampâts dal
Cossovo par vie de vuere. Lis stimis a fevelin di almancul 200 mil
personis, e tra di lôr cetancj rom, che in Serbie a vevin otignût
il status di sfolâts. Cui agns une buine part di chescj sfolâts e
veve lassât la Serbie par trasferîsi in altris stâts europeans;
cumò però, a front de evoluzion de situazion in Cossovo, no ur
ricognossin plui il status di sfolâts e a son daûr a “rimpatriâju”.
Il fat al è che, ancje chei stâts che a àn ricognossût la
indipendence dal Cossovo, invezit di fâ tornâ i sfolâts ta chest
paîs ju mandin in Serbie. Daûr des stimis il 60/70% di lôr a son
rom. Pai guviers si trate di une cuistion legâl e no politiche, dal
moment che la plui part di lôr e à documents dâts fûr ancjemò de
Federazion jugoslave. Il probleme però al è ancje di nature
umanitarie viodût che, cemût che e segnale la organizazion Amnesty
International, lis autoritâts cossovanis no àn lis risorsis
economiche e nancje la volontât politiche par assisti i sfolâts che
a tornin. I serps a lamentin però la ipocrisie dai guviers de UE che
di une bande a ricognossin il Cossovo, ma di chê altre no vuelin lis
consecuencis di chest ricognossiment. Par chest, a disin, fintremai
che la situazion no varà cjatât une soluzion dal pont di viste
juridic e umanitari i stâts de UE a àn di blocâ il procès di
espulsion dai sfolâts. Sul sfonts, ancjemò une volte, si palese il
disinterès di ducj i sogjets pai dirits des comunitâts rom.
Font:
Balkan Insight, 20/07/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn bos_Latn